ගෝල්ඩන් කී නඩුව සාධාරණ හා යුක්ති සහගත ලෙස විභාග නො වන බව ද; ඊට අදාළ විනිශ්චයක් ලබාදීම දිගින් - දිගට ම ප්‍රමාද කරන බව ද කියන ගෝල්ඩන් කී තැන්පත්කරුවෙක් ඊයේ අලුත්කඩේ උසාවි සංකීර්ණය ඉදිරිපිට විශාල ගසක මුදුනට නැඟ උපවාසයක් ආරම්භ කර තිබේ.රඹුක්කන ප්‍රදේශයේ පදිංචිකරුවකු වන සමන්ත ශාන්ත කුමාර නම් මේ තැන්පත්කරුවා ගෝල්ඩන් කී ආයතනයෙහි රුපියල් ලක්‍ෂ තුන්සිය පහකට අධික මුදලක් තැන්පත් කර ඇති අතර තමාට මුදලත් - ජීවිතයත් දෙක ම අහිමිවෙමින් පවතින බැවින් ඊට වගකිවයුතු වත්මන් අගවිනිසුරු ආචාර්ය ශිරාණි බණ්ඩාරනායක මහත්මියට අභියෝග කරමින්; හැකි නම් නීතියට අනුකූලව ගෝල්ඩන් කී තැන්පතුකරුවන්ට සාධාරණය ඉටුකර දෙන්නැ’යි ප්‍රකාශ කර සිටී.උපවාසකරුවා රැඳී සිටින ගස වටා රොක් වූ තවත් තැන්පත්කරුවෝ පිරිසක් අගවිනිසුරුතුමියට හා ශ්‍රේෂ්ඨාධිකරණයට එරෙහි ව විරෝධතා දක්වමින් සිටිති.ගෝල්ඩන් කී පෙත්සම් විභාගය අගවිනිසුරු ආචාර්ය ශිරාණි බණ්ඩාරනායක මහත්මිය යටතේ විභාග කිරීම නිසා එකී තැන්පත්කරුවන් ගස් ගල් උඩ ළඟින තත්ත්වයකට පත් වූ බවට තැන්පත්කරුවෝ ඊයේ (20) ශ්‍රේෂ්ඨාධිකරණය අභියස දී පැවසූහ.